सांस्कृतिक भूगोल

सांस्कृतिक भूगोल (; कल्चरल ज्याॅग्रफी) मानव भूगोल के एगो शाखा हउवे। अलग-अलग देश आ उनहन के संस्कृति के अध्ययन के कुछ झलक त पुरान जमाना के भूगोलविद जइसे टॉलमी आ स्ट्रैबो तक में मिले ला लेकिन एकेडेमिक रूप में कल्चरल ज्याॅग्रफी बीसवीं सदी के शुरुआती दौर में उठान पर आइल। जब पर्यावरणीय नियतिवाद (environmental determinism) के विचार साम्हने आइल कि - आदमी आ समाज के विकास पूरा तरह पर्यावरण से नियंत्रित होखेला—एह बिचारधारा के विरोध आ बिकल्प के रूप में नयका राह - संभववाद आ आगे चल के सांस्कृतिक भूगोल निकलल।Peet, Richard; 1990; Modern Geographical Thought; Blackwell पर्यावरण के आधार पर बनावल तयशुदा इलाका के पढ़ाई करे के बजाय, सांस्कृतिक भूगोल 'कल्चरल लैंडस्केप' (cultural landscape) में दिलचस्पी लेवे लागल—मतलब की मनई कइसे आपन संस्कृति के छाप जमीन, बस्ती, खेत, सड़क, आ समाजिक जगह पर छोड़े ला। एह दिशा में अगुआ बनलें अमेरिकी भूगोलवेत्ता कार्ल ओ. सॉअर, जे यूनिवर्सिटी ऑफ कैलिफ़ोर्निया, बर्कले से जुड़ल रहलें। एही कारण से कल्चरल जिओग्रफ़ी पर लंबे समय तक अमेरिकी लेखन आ विद्वानन के प्रभाव हावी रहल।

एह परंपरा से जुड़ल भूगोलवेत्ता मानेलन कि संस्कृति आ समाज आपन लोकल लैंडस्केप से विकसित होला, बाकिर ओही समय ऊ ओह लैडस्केपवो के आकार देला।
प्राकृतिक लैंडस्केप आ मनई के एह आपसी असर से सांस्कृतिक लैंडस्केप बनेला। ई समझ कल्चरल जिओग्रफ़ी के आधार रहे, बाकिर पिछला चालीस बरिस में संस्कृति के समझ अउरी गहिरा आ जटिल रूप ले लिहलस। एमें एंथ्रोपोलॉजी, समाजशास्त्र, लिटरेरी थियरी, आ नारीवादी सोच जइसन कई विषय से विचार जुड़ल। कल्चरल जिओग्रफ़ी में संस्कृति के एके तरह के परिभाषा हावी नइखे। संस्कृति के अर्थ कइसे समझल जाव—एहमें मतभेद हो सकेला—बाकिर भूगोलवेत्ता लोग एक बात पर पूरा जोर देला: ऊ अइसन सिद्धांत के अस्वीकार करेला, जवन संस्कृति के अइसन चीज समझे ला जइसे ऊ बहुत छोट, अलग-थलग, आ असली जीवन से कटल चीज होखे।

इहो देखल जाय
 भूगोल
 भौतिक भूगोल
 मानव भूगोल

संदर्भ

अउरी पढ़े लायक
 Carter, George F. Man and the Land. A Cultural Geography. New York: Holt, Rinehart & Winston, 1964.
 Tuan, Yi-Fu. 2004. "Centennial Forum: Cultural Geography: Glances Backward and Forward". Annals of the Association of American Geographers. 94 (4): 729–733.

श्रेणी:मानव भूगोल

श्रेणी:संस्कृति
श्रेणी:भूगोल के शाखा